CELEX: 
Language: sl
Date: 2021-02-04 00:00:00
Title: IZVEDBENA UREDBA KOMISIJE (EU) …/… o izvajanju Uredbe (EU) 2018/858 Evropskega parlamenta in Sveta glede osnovne oblike zapisa, strukture in načinov izmenjave podatkov o certifikatih o skladnosti v elektronski obliki

IZVEDBENA UREDBA KOMISIJE (EU) …/…
            
            
               z dne 4.2.2021
            
            
               o izvajanju Uredbe (EU) 2018/858 Evropskega parlamenta in Sveta glede osnovne oblike zapisa, strukture in načinov izmenjave podatkov o certifikatih o skladnosti v elektronski obliki
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) 2018/858 Evropskega parlamenta in Sveta z dne 30. maja 2018 o odobritvi in tržnem nadzoru motornih vozil in njihovih priklopnikov ter sistemov, sestavnih delov in samostojnih tehničnih enot, namenjenih za taka vozila, spremembi uredb (ES) št. 715/2007 in (ES) št. 595/2009 ter razveljavitvi Direktive 2007/46/ES
                  1
                in zlasti člena 37(8) Uredbe,
            
            
               ob upoštevanju naslednjega:
            
            
               (1)Za zagotovitev, da imajo države članice dovolj časa za vzpostavitev organizacije in strukture svojih podatkovnih omrežij, da omogočijo pošiljanje in sprejemanje podatkov o certifikatih o skladnosti kot strukturiranih podatkov v elektronski obliki, je primerno za izmenjavo navedenih podatkov določiti evropski informacijski sistem za prometna in vozniška dovoljenja (v nadaljnjem besedilu: EUCARIS)
                  2
               . EUCARIS so razvili vladni organi za medsebojno izmenjavo informacij o registraciji vozil in vozniških dovoljenj.
            
            
               (2)Za zagotovitev enotne izmenjave certifikatov o skladnosti ter harmonizacije podatkovnih elementov in sporočil, ki jih vsebujejo, bi morala oblika zapisa in struktura podatkovnih elementov certifikatov o skladnosti temeljiti na strukturi in načelih sheme razširljivega označevalnega jezika (XML). Proizvajalec in homologacijski organ bi morala uporabljati standardizirana sporočila z začetnimi informacijami o vozilu (IVI), ki jih je razvila stranka EUCARIS, imenovana za operacije, za njihovo izmenjavo kot strukturiranih podatkov v elektronski obliki.
            
            
               (3)Da bi se homologacijskemu organu in proizvajalcu omogočila vključitev sprememb podatkovnih elementov za certifikat o skladnosti v papirni obliki iz člena 36(1) Uredbe (EU) 2018/858 v njuna podatkovna omrežja, je treba določiti praktične ureditve za take spremembe.
            
            
               (4)Da bi se homologacijski organi, organi za tržni nadzor in organi za registracijo v državah članicah ter proizvajalci lahko pripravili na uporabo novih pravil, uvedenih s to uredbo, bi bilo treba datum začetka uporabe odložiti.
            
            
               (5)Ukrepi iz te uredbe so v skladu z mnenjem Tehničnega odbora za motorna vozila –
            
            
               SPREJELA NASLEDNJO UREDBO:
            
            
               Člen 1 
               Načini izmenjave podatkov
            
            
               1.Proizvajalec homologacijskemu organu, ki je podelil homologacijo celotnega vozila, da na voljo elektronsko različico certifikata o skladnosti v skladu z obliko zapisa in strukturo podatkovnih elementov in standardiziranih sporočil iz člena 2 prek katere koli nacionalne točke dostopa evropskega informacijskega sistema za prometna in vozniška dovoljenja (v nadaljnjem besedilu: EUCARIS) v Uniji.
            
            
               2.Homologacijski organ uporabi EUCARIS kot način izmenjave podatkov o certifikatih o skladnosti kot strukturiranih podatkov v elektronski obliki iz točke (c) člena 37(8) Uredbe (EU) 2018/858.
            
            
               Člen 2 
               Osnovna oblika zapisa in struktura podatkovnih elementov in standardiziranih sporočil
            
            
               1.Oblika zapisa in struktura podatkovnih elementov certifikatov o skladnosti v elektronski obliki ter sporočil, ki se uporabljajo pri izmenjavi, iz točke (a) člena 37(8) Uredbe (EU) 2018/858 temeljita na strukturi in načelih sheme razširljivega označevalnega jezika (XML).
            
            
               2.Proizvajalec in homologacijski organ uporabljata standardizirana sporočila z začetnimi informacijami o vozilu (IVI), ki jih je razvila stranka EUCARIS, imenovana za operacije, za izmenjavo certifikatov o skladnosti kot strukturiranih podatkov v elektronski obliki.
            
         
         
            
               3.Sporočila IVI vključujejo vse podatkovne elemente certifikata o skladnosti v papirni obliki iz člena 36(1) Uredbe (EU) 2018/858.
            
            
               Člen 3 
               Postopek za spremembo podatkovnih elementov
            
            
               1.Komisija po posvetovanju s Forumom za izmenjavo informacij o izvrševanju (v nadaljnjem besedilu: forum) iz člena 11 Uredbe (EU) 2018/858 obvesti stranko EUCARIS, imenovano za operacije, o spremembah specifikacij podatkovnih elementov za certifikat o skladnosti v papirni obliki iz člena 36(1) Uredbe (EU) 2018/858.
            
            
               2.Stranka EUCARIS, imenovana za operacije, izvede potrebne spremembe iz odstavka 1 v sporočilih IVI v treh mesecih od datuma objave sprememb certifikata o skladnosti v papirni obliki iz člena 36(1) Uredbe (EU) 2018/858 v Uradnem listu Evropske unije.
            
            
               3.Stranka EUCARIS, imenovana za operacije, v posameznem letnem pregledu določi datum ali datuma objave spremenjene različice sporočil IVI, pripravljene v skladu z odstavkom 2, ter o tem obvesti forum in Komisijo na začetku vsakega leta. Letno število objav sporočil IVI je omejeno na dve.
            
            
               4.Komisija obvesti forum o spremenjeni različici sporočil IVI in letno načrtovanih datumih objave v sistemu EUCARIS.
            
            
               5.Homologacijski organi, organi za tržni nadzor, organi za registracijo v državah članicah in proizvajalci spremenjeno različico sporočil IVI vključijo v svoje sisteme v 12 mesecih od datuma objave sprememb certifikata o skladnosti v papirni obliki iz člena 36(1) Uredbe (EU) 2018/858 v Uradnem listu Evropske unije.
            
            
               6.Certifikat o skladnosti, ki ga proizvajalec da na voljo v skladu s členom 1(1), temelji na najnovejših sporočilih IVI, ki odražajo najnovejše spremembe certifikata o skladnosti v papirni obliki iz člena 36(1) Uredbe (EU) 2018/858.
            
            
               7.Komisija določi datume začetka uporabe sprememb certifikata o skladnosti v papirni obliki iz člena 36(1) Uredbe (EU) 2018/858, pri čemer upošteva letno načrtovane datume objave sporočil IVI.
            
            
               Člen 4 
               Začetek veljavnosti in uporaba
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Uporablja se od 1. januarja 2023.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 4.2.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        UL L 151, 14.6.2018, str. 1.
               
               
                  
                     (2)
                  
                        Prečiščeno besedilo Pogodbe EUCARIS o evropskem informacijskem sistemu za prometna in vozniška dovoljenja (EUCARIS), vključno s spremembami, ki so jih pogodbenice podpisale 8. junija 2017.